CELEX: 
Language: el
Date: 2018-10-30 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κανονισμού (ΕΕ) αριθ. 1031/2010 όσον αφορά τον πλειστηριασμό 50 εκατομμυρίων μη επιμερισθέντων δικαιωμάτων από το αποθεματικό για τη σταθερότητα της αγοράς για το ταμείο καινοτομίας και για την εγγραφή ενός χώρου πλειστηριασμών που θα ορίσει η Γερμανία

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η ενθάρρυνση της καινοτομίας στις τεχνολογίες χαμηλών ανθρακούχων εκπομπών είναι θεμελιώδους σημασίας για την επίτευξη των στόχων της Συμφωνίας των Παρισίων. Οι προσφάτως αναθεωρημένοι κανόνες
                  1
                του ΣΕΔΕ της ΕΕ που καθορίζονται στην οδηγία 2003/87/ΕΚ του Ευρωπαϊκού Κοινοβουλίου και του Συμβουλίου
                  2
                είναι μεταξύ των κύριων νομοθετικών εργαλείων που οδηγούν την ΕΕ στην εκπλήρωση των δεσμεύσεων της Συμφωνίας των Παρισίων. Ειδικότερα, το άρθρο 10α παράγραφος 8 της οδηγίας 2003/87/ΕΚ θεσπίζει ένα ταμείο το οποίο θα παρέχει τη δυνατότητα υποστήριξης της καινοτομίας σε τεχνολογίες χαμηλών ανθρακούχων εκπομπών και τις διαδικασίες σε τομείς που καλύπτονται από τον ΣΕΔΕ της ΕΕ, που περιλαμβάνουν την περιβαλλοντικά ασφαλή δέσμευση και χρησιμοποίηση («CCU») και την περιβαλλοντικά ασφαλή δέσμευση και γεωλογική αποθήκευση («CCS») του CO2, σε προϊόντα που υποκαθιστούν τα προϊόντα μεγαλύτερης έντασης άνθρακα, καθώς και σε καινοτόμες τεχνολογίες ανανεώσιμης ενέργειας και τεχνολογίες αποθήκευσης ενέργειας (το «ταμείο καινοτομίας»). 
            
            
               Το άρθρο 10α παράγραφος 8 της οδηγίας 2003/87/ΕΚ εξουσιοδοτεί την Ευρωπαϊκή Επιτροπή («η Επιτροπή») να εκδίδει κατ’ εξουσιοδότηση πράξεις, προκειμένου να συμπληρώνει την οδηγία όσον αφορά τους κανόνες λειτουργίας του ταμείου καινοτομίας, συμπεριλαμβανομένων της διαδικασίας επιλογής και των κριτηρίων. Επί του παρόντος προετοιμάζεται σχέδιο κατ’ εξουσιοδότηση πράξης από την Επιτροπή για τη λειτουργία του ταμείου καινοτομίας με την υποστήριξη ειδικής ομάδας εμπειρογνωμόνων που δημιουργήθηκε για τον σκοπό αυτό. Η κατ’ εξουσιοδότηση πράξη προγραμματίστηκε να τεθεί σε ισχύ κατά τη διάρκεια του 2019. 
            
            
               Κατά την αναθεώρηση της οδηγίας 2003/87/ΕΚ οι συννομοθέτες συμφώνησαν ότι το ταμείο καινοτομίας θα πρέπει να αρχίσει τη λειτουργία του εγκαίρως, ήτοι πριν το 2021. Για τον σκοπό αυτό, πέραν των 400 εκατομμυρίων δικαιωμάτων για το ταμείο καινοτομίας από την περίοδο 2021-2030, το δεύτερο εδάφιο του άρθρου 10α παράγραφος 8 της εν λόγω οδηγίας διαθέτει 50 εκατομμύρια μη επιμερισθέντα δικαιώματα από το αποθεματικό για τη σταθερότητα της αγοράς και τα οιαδήποτε εναπομένοντα έσοδα από τη φάση 3 του προγράμματος που αποκαλείται NER-300 για την υποστήριξη της καινοτομίας. 
            
            
               Ενώ τα εναπομένοντα κεφάλαια της φάσης 3 του προγράμματος NER-300 διατίθενται ως έσοδα από τα 300 εκατομμύρια δικαιώματα που αποτιμήθηκαν χρηματικά από την Ευρωπαϊκή Τράπεζα Επενδύσεων (ΕΤΕ) κατά τα έτη 2011-2014, τα 50 εκατομμύρια δικαιώματα από το αποθεματικό για τη σταθερότητα της αγοράς δεν έχουν ακόμη αποτιμηθεί.
            
            
               Η χρηματική αποτίμηση αυτών των δικαιωμάτων θα πρέπει να έχει τον μικρότερο δυνατό αντίκτυπο στην αγορά άνθρακα όσον αφορά τη διανομή των ποσοτήτων των δικαιωμάτων που θα διατεθούν για πώληση στην αγορά κατά τη διάρκεια συγκεκριμένης περιόδου και της υποδομής της αγοράς που θα χρησιμοποιηθεί. Ταυτόχρονα, θα πρέπει αυτή να διενεργηθεί, ούτως ώστε τα έσοδα να διατίθενται εγκαίρως πριν από το 2021 για τα έργα που θα υποστηριχτούν από το ταμείο καινοτομίας. Συνεπώς, η χρηματική αποτίμηση των 50 εκατομμυρίων μη επιμερισθέντων δικαιωμάτων από το αποθεματικό για τη σταθερότητα της αγοράς θα πρέπει να αποφασιστεί πριν από τις διευθετήσεις αποτίμησης της κύριας ποσότητας των 400 εκατομμυρίων δικαιωμάτων για το ταμείο καινοτομίας το οποίο δεν είναι απαραίτητο να λειτουργήσει πριν το 2021. Στο πλαίσιο αυτό, ο περισσότερο οικονομικά αποδοτικός και αποτελεσματικός τρόπος για την έγκαιρη αποτίμηση είναι να τεθούν σε πλειστηριασμό τα εν λόγω δικαιώματα για το ταμείο καινοτομίας στο πλαίσιο των υφιστάμενων κανόνων και διαδικασιών, προκειμένου να λαμβάνουν χώρα οι πλειστηριασμοί στον κοινό χώρο πλειστηριασμών (ΚΧΠ) που ορίζεται στον κανονισμό (ΕΕ) αριθ. 1031/2010 της Επιτροπής
                  3
               . Μια τέτοια προσέγγιση θα περιορίσει τις αλλαγές στο υφιστάμενο νομικό πλαίσιο και οιαδήποτε πρόσθετα έξοδα. Η αναθεωρημένη οδηγία 2003/87/ΕΚ ήδη ορίζει τον δίαυλο αποτίμησης για τα δικαιώματα του ταμείου εκσυγχρονισμού.
            
            
               Προκειμένου να εκπληρωθεί η πολιτική δέσμευση της έγκαιρης έναρξης του ταμείου καινοτομίας, η αποτίμηση της ποσότητας των 50 εκατομμυρίων μη επιμερισθέντων δικαιωμάτων μέσω πλειστηριασμών στον ΚΧΠ θα διευκολυνθεί από μία τροποποίηση στον κανονισμό (ΕΕ) αριθ. 1031/2010 μέσω ενός κατ’ εξουσιοδότηση κανονισμού της Επιτροπής.
            
            
               Αυτή η τροποποίηση επίσης καταχωρίζει την εγγραφή του τρίτου χώρου αυτοεξαίρεσης πλειστηριασμών για τη Γερμανία μέσω μίας τροποποίησης στο παράρτημα III του κανονισμού (ΕΕ) αριθ. 1031/2010. Δυνάμει του άρθρου 30 του κανονισμού (ΕΕ) αριθ. 1031/2010, κάθε κράτος μέλος που δεν συμμετέχει στην κοινή ενέργεια για την προμήθεια του ΚΧΠ επιλέγει τον δικό του χώρο πλειστηριασμών και τον κοινοποιεί στην Επιτροπή για την εγγραφή του χώρου πλειστηριασμών στο παράρτημα III του κανονισμού. Για τον σκοπό αυτό, στις 12 Απριλίου 2018 η Γερμανία κοινοποίησε στην Επιτροπή την πρόθεσή της να ορίσει εκ νέου τον χώρο «European Energy Exchange AG» (EEX) ως τον τρίτο χώρο αυτοεξαίρεσης πλειστηριασμών. Ο τελευταίος γερμανικός πλειστηριασμός στο πλαίσιο της σύμβασής τους με τον υφιστάμενο γερμανικό χώρο πλειστηριασμών επίκειται να λάβει χώρα στις 9 Νοεμβρίου 2018. Μετά από την εν λόγω ημερομηνία, ο γερμανικός χώρος που ορίσθηκε προσφάτως δύναται να αρχίσει τους πλειστηριασμούς μόνον άπαξ τεθεί σε ισχύ η εγγραφή στο παράρτημα III του κανονισμού (ΕΕ) αριθ. 1031/2010. Κατά συνέπεια, η εγγραφή του τρίτου χώρου αυτοεξαίρεσης πλειστηριασμών για τη Γερμανία θα επιτρέψει την ομαλή επανεκκίνηση των γερμανικών πλειστηριασμών κατά τη συντομότερη δυνατή προθεσμία και θα εξασφαλίσει την ομαλή προμήθεια δικαιωμάτων στην αγορά. 
            
            
               Επιπλέον, αυτή η τροποποίηση θεσπίζει ήσσονος σημασίας τεχνικές διορθώσεις όσον αφορά τον κανόνα διαφάνειας μετά τον πλειστηριασμό που προβλέπεται στο άρθρο 61 του κανονισμού (ΕΕ) αριθ. 1031/2010. Αυτές οι διορθώσεις είναι ουσιώδεις για να μετριαστεί ο κίνδυνος κατάχρησης της αγοράς και για να εκπροσωπηθούν ταυτόχρονα οι υφιστάμενες πρακτικές της αγοράς.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Η Επιτροπή διενήργησε δημόσια διαβούλευση
                  4
                κατά την περίοδο Δεκεμβρίου 2015-Μαρτίου 2016 όσον αφορά την αναθεώρηση του κανονισμού (ΕΕ) αριθ. 1031/2010. Τα αποτελέσματα της διαβούλευσης υπέδειξαν ότι η συνολική αρχιτεκτονική της διαδικασίας πλειστηριασμού δικαιωμάτων εκπομπής αερίων θερμοκηπίου, όπως εφαρμόζεται βάσει της οδηγίας 2003/87/ΕΚ, συμπεριλαμβανομένων των χώρων αυτοεξαίρεσης, θεωρείται ότι λειτουργεί πολύ καλά. 
            
            
               Επιπλέον, ζητήθηκε η γνώμη ειδικών από τα κράτη μέλη, εντός του πλαισίου της ομάδας εμπειρογνωμόνων της Επιτροπής για την πολιτική κλιματικής αλλαγής (CCEG), για την προτεινόμενη τροποποίηση του κανονισμού (ΕΕ) αριθ. 1031/2010 ιδίως σε δύο συναντήσεις στις 8 Ιουνίου 2018 και στις 12 Ιουλίου 2018. Αυτοί οι ειδικοί εξέφρασαν τη γενική τους υποστήριξη για τη χρήση της υφιστάμενης υποδομής πλειστηριασμών για την έγκαιρη αποτίμηση των 50 εκατομμυρίων δικαιωμάτων για την έναρξη του ταμείου καινοτομίας το 2020. Ορισμένοι προβληματισμοί εγέρθηκαν όσον αφορά τις πρακτικές διευθετήσεις αυτής της διαδικασίας αποτίμησης. Η Επιτροπή έλαβε τα εν λόγω σχόλια υπόψη κατά την προετοιμασία του νομικού κειμένου για την τροποποίηση του κανονισμού (ΕΕ) αριθ. 1031/2010.
            
            
               Το σχέδιο κατ’ εξουσιοδότηση κανονισμού δημοσιεύθηκε στη διαδικτυακή πύλη για τη βελτίωση της νομοθεσίας επί τέσσερις εβδομάδες, για την υποβολή σχολίων, από τις 12 Σεπτεμβρίου έως τις 10 Οκτωβρίου 2018. Υποβλήθηκαν σχόλια από έναν οργανισμό, ο οποίος όμως δεν ζήτησε αλλαγές στο σχέδιο της νομοθετικής πράξης.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               3.1.
                     Εγγραφή του νέου χώρου αυτοεξαίρεσης πλειστηριασμών της Γερμανίας
            
            
               Στις 12 Απριλίου 2018 η Γερμανία κοινοποίησε στην Επιτροπή την πρόθεσή της να ορίσει τον χώρο «European Energy Exchange AG» ως τον τρίτο της χώρο αυτοεξαίρεσης πλειστηριασμών σύμφωνα με το άρθρο 30 παράγραφος 1 του κανονισμού (ΕΕ) αριθ. 1031/2010 για μέγιστη χρονική περίοδο 5 ετών. Το παράρτημα III του κανονισμού (ΕΕ) αριθ. 1031/2010 τροποποιείται αναλόγως, προκειμένου να απαριθμηθούν οι όροι, οι προϋποθέσεις και οι υποχρεώσεις για τον τρίτο χώρο αυτοεξαίρεσης πλειστηριασμών της Γερμανίας.
            
            
               3.2.
                     Έγκαιρη χρηματική αποτίμηση των 50 εκατομμυρίων δικαιωμάτων για το ταμείο καινοτομίας
            
            
               H έγκαιρη αποτίμηση των 50 εκατομμυρίων δικαιωμάτων για το ταμείο καινοτομίας θα υλοποιηθεί από τον πλειστηριασμό των εν λόγω δικαιωμάτων στον ΚΧΠ με τον κανονισμό (ΕΕ) αριθ. 1031/2010. Η υφιστάμενη διαδικασία πλειστηριασμού μέσω του ΚΧΠ συνεπάγεται ότι τα κράτη μέλη υπογράφοντες της συμφωνίας κοινής προμήθειας για τον ΚΧΠ πλειστηριάζουν την ποσότητα των δικαιωμάτων τους στον ΚΧΠ μέσω των εκπλειστηριαστών τους. Η ετήσια ποσότητα των 50 εκατομμυρίων δικαιωμάτων που θα τεθεί σε πλειστηριασμό για το ταμείο καινοτομίας θα κατανεμηθεί καταρχήν ομοιογενώς μεταξύ όλων των πλειστηριασμών του ΚΧΠ το 2020. Αυτό θα συμμορφώνεται με την αρχή της ομοιόμορφης κατανομής που υποδεικνύεται στο άρθρο 8 παράγραφος 5 του κανονισμού (ΕΕ) αριθ. 1031/2010. 
            
         
         
            
               Δυνάμει μίας τροποποίησης στο άρθρο 10 του κανονισμού (ΕΕ) αριθ. 1031/2010, η ποσότητα των 50 εκατομμυρίων δικαιωμάτων για το ταμείο καινοτομίας θα προστεθεί στις ποσότητες των δικαιωμάτων που θα τεθούν σε πλειστηριασμό το 2020 στον ΚΧΠ για τα κράτη μέλη που την 1η Ιανουαρίου 2018 είχαν υπογράψει τη συμφωνία κοινής προμήθειας του ΚΧΠ («συμμετέχοντα κράτη μέλη»). Η ποσότητα των δικαιωμάτων που προορίζονται για το ταμείο καινοτομίας θα διαιρεθεί μεταξύ των 25 συμμετεχόντων κρατών μελών, ούτως ώστε καθένα από αυτά να θέσει σε πλειστηριασμό ισότιμη ποσότητα 2 εκατομμυρίων δικαιωμάτων για το ταμείο καινοτομίας το 2020.
            
            
               Η είσπραξη και εκταμίευση του πλειστηριάσματος που προορίζεται για το ταμείο καινοτομίας πρέπει να θεσπίζονται εν όψει της επίτευξης της αποτελεσματικότητας και της ευελιξίας, ενώ παράλληλα πρέπει να ελαχιστοποιείται ο σχετικός διοικητικός φόρτος, ιδίως για τα συμμετέχοντα κράτη μέλη. Σύμφωνα με το νέο άρθρο 23 παράγραφος 2 του κανονισμού (ΕΕ) αριθ. 1031/2010, οι εκπλειστηριαστές των συμμετεχόντων κρατών μελών θα θέσουν σε πλειστηριασμό τα δικαιώματα για το ταμείο καινοτομίας. Θα λάβουν το πλειστηρίασμα από αυτά τα δικαιώματα που τέθηκαν σε πλειστηριασμό στον τραπεζικό λογαριασμό του εκπλειστηριαστή τους που έχει καθοριστεί για τον σκοπό αυτό. Το άρθρο 23 παράγραφος 2 του κανονισμού (ΕΕ) αριθ. 1031/2010 θεσπίζει ρητά τη νομική υποχρέωση για κάθε συμμετέχον κράτος μέλος, το οποίο εκπροσωπείται από τον εκπλειστηριαστή, να διασφαλίζει τη μεταφορά του συγκεκριμένου πλειστηριάσματος σε λογαριασμό ο οποίος κοινοποιείται στον εκπλειστηριαστή του από την Ευρωπαϊκή Επιτροπή για τους σκοπούς του ταμείου καινοτομίας, το αργότερο εντός 15 ημερών μετά το τέλος του μήνα εντός του οποίου προέκυψε το πλειστηρίασμα. Οι αντίστοιχοι εκπλειστηριαστές δύνανται πριν την εκταμίευση να αφαιρέσουν οιαδήποτε τέλη τα οποία δικαιολογούνται ως πρόσθετα των δαπανών του πλειστηριασμού των δικαιωμάτων των κρατών μελών τους στον ΚΧΠ που απορρέουν άμεσα από την παρακράτηση και την εκταμίευση του πλειστηριάσματος για το ταμείο καινοτομίας. Για να εξασφαλιστεί η διαφάνεια και η οικονομική αποδοτικότητα της αποτίμησης, τα συμμετέχοντα κράτη μέλη θα πρέπει προηγουμένως να ειδοποιήσουν την Επιτροπή και όλα τα κράτη μέλη όσον αφορά οιαδήποτε πρόσθετα τέλη προτίθενται να αφαιρέσουν, συμπεριλαμβανομένης της περιγραφής της αιτιολογίας γι’ αυτά τα τέλη.
            
            
               Το πλειστηρίασμα το οποίο προκύπτει από δεδομένο εκπλειστηριαστή για το κράτος μέλος του και το ταμείο καινοτομίας θα είναι ιχνηλάσιμο και διακριτό μέσω της δημοσίευσης των προγραμμάτων πλειστηριασμών δυνάμει του άρθρου 11 του κανονισμού (ΕΕ) αριθ. 1031/1010 και της καταχώρισης των πινάκων πλειστηριασμών στο σύστημα καταγραφής συναλλαγών της ΕΕ δυνάμει του άρθρου 62 του κανονισμού (ΕΕ) αριθ. 389/2013 της Επιτροπής
                  5
               . Αυτό θα εξασφαλιστεί μέσω τροποποίησης του οικείου παραρτήματος του κανονισμού (ΕΕ) αριθ. 389/2013 που θα περιέχει τον μορφότυπο του πίνακα πλειστηριασμών. Κατόπιν της εν λόγω τροποποίησης ο πίνακας πλειστηριασμών θα προσδιορίζει την ποσότητα των δικαιωμάτων προς πλειστηριασμό από τον αντίστοιχο εκπλειστηριαστή για το κράτος μέλος του και χωριστά για το ταμείο καινοτομίας.
            
            
               3.3.
                     Διευκρίνιση για τη διαφάνεια μετά τον πλειστηριασμό 
            
            
               Το άρθρο 61 παράγραφος 3 του κανονισμού (ΕΕ) αριθ. 1031/2010 τροποποιείται για να ευθυγραμμιστεί το κείμενο με τις πρακτικές της αγοράς και να μετριαστεί ο κίνδυνος κατάχρησης της αγοράς. Συνεπάγεται ότι ο χώρος πλειστηριασμών δύναται να αποφασίσει να εκδώσει μόνον την ποσότητα των δικαιωμάτων προς πλειστηριασμό και την τιμή εκκαθάρισης πλειστηριασμού ταυτόχρονα με την κοινοποίηση των οικείων μεμονωμένων αποτελεσμάτων στους υπερθεματιστές. Συνεπώς, τα εναπομένοντα αποτελέσματα των πλειστηριασμών που αναφέρονται στο άρθρο 61 παράγραφος 2 του εν λόγω κανονισμού μπορούν να εκδίδονται χωριστά. Σε κάθε περίπτωση, όλα τα αποτελέσματα των κανονισμών εκδίδονται το αργότερο 15 λεπτά μετά τη λήξη της περιόδου υποβολής προσφορών, όπως ορίζει το άρθρο 61 παράγραφος 1 του εν λόγω κανονισμού.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 30.10.2018
            
            
               για την τροποποίηση του κανονισμού (ΕΕ) αριθ. 1031/2010 όσον αφορά τον πλειστηριασμό 50 εκατομμυρίων μη επιμερισθέντων δικαιωμάτων από το αποθεματικό για τη σταθερότητα της αγοράς για το ταμείο καινοτομίας και για την εγγραφή ενός χώρου πλειστηριασμών που θα ορίσει η Γερμανία
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚH ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου
                  6
               , και ιδίως το άρθρο 3δ παράγραφος 3, το άρθρο 10 παράγραφος 4 και το άρθρο 10α παράγραφος 8,
            
            
               Εκτιμώντας τα ακόλουθα:
            
            
               (1)Η οδηγία 2003/87/ΕΚ θεσπίζει ένα ταμείο για την παροχή χρηματοδοτικής στήριξης στην καινοτομία σε τεχνολογίες χαμηλών ανθρακούχων εκπομπών στο έδαφος της Ένωσης, με τη διάθεση 400 εκατομμυρίων δικαιωμάτων από τη συνολική ποσότητα δικαιωμάτων για την περίοδο 2021 έως 2030 στο πλαίσιο του συστήματος εμπορίας εκπομπών της ΕΕ («ταμείο καινοτομίας»). Επιπλέον, 50 εκατομμύρια μη επιμερισθέντα δικαιώματα από το αποθεματικό για τη σταθερότητα της αγοράς θα πρέπει να συμπληρώνουν τα εναπομένοντα έσοδα από τα 300 εκατομμύρια δικαιώματα που είναι διαθέσιμα κατά την περίοδο από το 2013 έως το 2020 σύμφωνα με την απόφαση 2010/670/ΕΕ
                  7
                της Επιτροπής και θα πρέπει να χρησιμοποιούνται εγκαίρως για το ταμείο καινοτομίας πριν από το 2021.
            
            
               (2)Προκειμένου να διασφαλιστεί ότι το ταμείο καινοτομίας είναι σε θέση να παράσχει υποστήριξη πριν από το 2021, είναι απαραίτητο να αποτιμηθούν χρηματικά τα 50 εκατομμύρια δικαιώματα για το ταμείο καινοτομίας μέσω πλειστηριασμών στον κοινό χώρο πλειστηριασμών σύμφωνα με τους κανόνες και τις λεπτομέρειες για τους πλειστηριασμούς, που θεσπίζονται με τον κανονισμό (ΕΕ) αριθ. 1031/2010 της Επιτροπής
                  8
               . 
            
            
               (3)Με σκοπό τη μείωση του διοικητικού φόρτου στα κράτη μέλη και τη βελτίωση της συνολικής απόδοσης, η ποσότητα 50 εκατομμυρίων δικαιωμάτων για το ταμείο καινοτομίας θα πρέπει να προστεθεί στις ποσότητες των δικαιωμάτων προς πλειστηριασμό στον κοινό χώρο πλειστηριασμών το 2020 από τα κράτη μέλη που από την 1η Ιανουαρίου 2018 συμμετείχαν στην κοινή ενέργεια δυνάμει του άρθρου 26 του κανονισμού (ΕΕ) αριθ. 1031/2010 της Επιτροπής. 
            
            
               (4)Τα συμμετέχοντα κράτη μέλη θα πρέπει να θέσουν σε πλειστηριασμό το μερίδιό τους επί των 50 εκατομμυρίων δικαιωμάτων για το ταμείο καινοτομίας μέσω των εκπλειστηριαστών τους. Με σκοπό να λάβει το αντίστοιχο πλειστηρίασμα του ταμείου καινοτομίας, κάθε εκπλειστηριαστής θα πρέπει να ορίσει, έως την 1η Οκτωβρίου 2019, τον καθορισμένο τραπεζικό λογαριασμό εκπλειστηριαστή για την είσπραξη του εν λόγω πλειστηριάσματος. Οι εκπλειστηριαστές μπορούν να ορίσουν τον υφιστάμενο καθορισμένο τραπεζικό λογαριασμό του εκπλειστηριαστή για το πλειστηρίασμα που οφείλουν στο κράτος μέλος τους, έναν χωριστό καθορισμένο τραπεζικό λογαριασμό εκπλειστηριαστή που προορίζεται για το πλειστηρίασμα του ταμείου καινοτομίας, ή τον καθορισμένο τραπεζικό λογαριασμό εκπλειστηριαστή ενός άλλου εκπλειστηριαστή κράτους μέλους που θα θέσει σε πλειστηριασμό δικαιώματα για το ταμείο καινοτομίας.
            
            
               (5)Οι εκπλειστηριαστές που έχουν οριστεί για να διενεργήσουν τον πλειστηριασμό των 50 εκατομμυρίων δικαιωμάτων για το ταμείο καινοτομίας θα πρέπει να εξασφαλίσουν ότι το πλειστηρίασμα για το ταμείο καινοτομίας θα εκταμιευτεί στον λογαριασμό που θα τους κοινοποιηθεί από την Επιτροπή για τους σκοπούς του εν λόγω ταμείου, το αργότερο εντός 15 ημερών μετά το τέλος του μήνα εντός του οποίου προέκυψε το πλειστηρίασμα.
            
            
               (6)Οιαδήποτε πρόσθετα τέλη προκύψουν από την παρακράτηση αυτού του πλειστηριάσματος στον καθορισμένο τραπεζικό λογαριασμό του εκπλειστηριαστή και από την εκταμίευσή του μπορούν να αφαιρεθούν από τον εκπλειστηριαστή από το πλειστηρίασμα πριν την εκταμίευσή του. Πριν την πρώτη αφαίρεση και πριν οιαδήποτε αλλαγή σε τέτοια τέλη, το κράτος μέλος του αντίστοιχου εκπλειστηριαστή θα πρέπει να κοινοποιήσει στην Επιτροπή και σε όλα τα υπόλοιπα κράτη μέλη το ποσό και τον σκοπό των πρόσθετων τελών που ο εκπλειστηριαστής του προτίθεται να αφαιρέσει.
            
            
               (7)Το άρθρο 61 του κανονισμού (ΕΕ) αριθ. 1031/2010 προβλέπει, επί του παρόντος, την ταυτόχρονη ανακοίνωση από τον χώρο πλειστηριασμών των λεπτομερών αποτελεσμάτων κάθε πλειστηριασμού και την κοινοποίηση στους υπερθεματιστές των μεμονωμένων αποτελεσμάτων. Ωστόσο, το επίπεδο λεπτομέρειας των αποτελεσμάτων του πλειστηριασμού που πρέπει να ανακοινωθούν δεν επιτρέπει τη δημοσίευσή τους ταυτόχρονα με την κοινοποίηση των μεμονωμένων αποτελεσμάτων στους υπερθεματιστές. Για να ευθυγραμμιστεί η διάταξη αυτή με την πρακτική της αγοράς και για την προστασία από την κατάχρηση της αγοράς, ο χώρος πλειστηριασμών μπορεί να δημοσιεύσει, πριν από την ανακοίνωση των υπόλοιπων λεπτομερειών του αποτελέσματος του πλειστηριασμού, την ποσότητα των πλειστηριασθέντων δικαιωμάτων και την τιμή εκκαθάρισης του πλειστηριασμού, ώστε αυτά να δημοσιεύονται ταυτόχρονα, όταν ο χώρος κοινοποιεί τα μεμονωμένα αποτελέσματα του πλειστηριασμού στους υπερθεματιστές. Τα εναπομένοντα αποτελέσματα του πλειστηριασμού θα πρέπει να ανακοινώνονται το αργότερο 15 λεπτά μετά τη λήξη της περιόδου υποβολής προσφορών.
            
         
         
            
               (8)Ο κανονισμός (ΕΕ) αριθ. 1031/2010 επιτρέπει στα κράτη μέλη που δεν συμμετέχουν στην κοινή ενέργεια, όπως προβλέπεται στις παραγράφους 1 και 2 του άρθρου 26 του εν λόγω κανονισμού, να ορίσουν τον δικό τους χώρο πλειστηριασμών για τον πλειστηριασμό του μεριδίου τους επί της ποσότητας των δικαιωμάτων που καλύπτονται από τα κεφάλαια ΙΙ και ΙΙΙ της οδηγίας 2003/87/ΕΚ. Ο ορισμός αυτών των χώρων πλειστηριασμών υπόκειται στην εγγραφή του εκάστοτε χώρου πλειστηριασμών στο παράρτημα III σύμφωνα με το άρθρο 30 παράγραφος 5 τρίτο εδάφιο του κανονισμού (ΕΕ) αριθ. 1031/2010.
            
            
               (9)Σύμφωνα με το άρθρο 30 παράγραφος 4 του κανονισμού (ΕΕ) αριθ. 1031/2010, η Γερμανία ενημέρωσε την Επιτροπή σχετικά με την απόφασή της να μη συμμετάσχει στην κοινή ενέργεια κατά τα προβλεπόμενα στο άρθρο 1 παράγραφοι 2 και 26 του εν λόγω κανονισμού και να ορίσει δικό της χώρο πλειστηριασμών.
            
            
               (10)Στις 12 Απριλίου 2018, η Γερμανία κοινοποίησε στην Επιτροπή την πρόθεσή της να ορίσει τον χώρο «European Energy Exchange AG» ως τον τρίτο της χώρο αυτοεξαίρεσης πλειστηριασμών σύμφωνα με το άρθρο 30 παράγραφος 1 του κανονισμού (ΕΕ) αριθ. 1031/2010 για μέγιστη χρονική περίοδο 5 ετών από την έναρξη ισχύος του παρόντος κανονισμού. Η διάρκεια του ορισμού, η νομική βάση για τον ορισμό και οι εφαρμόσιμες προϋποθέσεις και υποχρεώσεις για τον «European Energy Exchange AG» ως τον χώρο πλειστηριασμών της Γερμανίας για την εν λόγω περίοδο θα πρέπει να εγγραφεί στο παράρτημα III του κανονισμού (ΕΕ) αριθ. 1031/2010.  
            
            
               (11)Συνεπώς, ο κανονισμός (ΕΕ) αριθ. 1031/2010 θα πρέπει να τροποποιηθεί αναλόγως.
            
            
               (12)Για να εξασφαλιστεί η προβλέψιμη και έγκαιρη διεξαγωγή των πλειστηριασμών από τον χώρο πλειστηριασμών που θα ορίσει η Γερμανία, ο παρών κανονισμός θα πρέπει να τεθεί επειγόντως σε ισχύ.
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Ο κανονισμός (ΕΕ) αριθ. 1031/2010 τροποποιείται ως εξής:
            
            
               (1)Στο άρθρο 10, προστίθεται η ακόλουθη παράγραφος 5:
            
            
               «5. Η ποσότητα δικαιωμάτων η οποία καλύπτεται από το κεφάλαιο ΙΙΙ της οδηγίας 2003/87/EΚ προς πλειστηριασμό το 2020 περιλαμβάνει επίσης την ποσότητα των 50 εκατομμυρίων μη επιμερισθέντων δικαιωμάτων από το αποθεματικό για τη σταθερότητα της αγοράς που αναφέρεται στο δεύτερο εδάφιο του άρθρου 10α παράγραφος 8 της εν λόγω οδηγίας. Τα εν λόγω δικαιώματα διαιρούνται σε ίσα ποσά μεταξύ των κρατών μελών που συμμετέχουν στην κοινή ενέργεια από την 1η Ιανουαρίου 2018 δυνάμει του άρθρου 26 παράγραφος 1 του παρόντος κανονισμού και προστίθενται στην ποσότητα δικαιωμάτων που θα τεθούν σε πλειστηριασμό για καθένα από αυτά. Η ποσότητα των 50 εκατομμυρίων δικαιωμάτων καταρχήν κατανέμεται ομοιογενώς μεταξύ των πλειστηριασμών που θα διενεργηθούν το 2020.»
            
            
               (2)Το άρθρο 23 αντικαθίσταται από το ακόλουθο κείμενο:
            
            
               «Άρθρο 23 
            
            
               Καθήκοντα του εκπλειστηριαστή
            
            
               1. Ο εκπλειστηριαστής επιτελεί τις ακόλουθες λειτουργίες: 
            
            
               α)
                     πλειστηριάζει την ποσότητα δικαιωμάτων προς πλειστηριασμό από κάθε κράτος μέλος που τον έχει διορίσει· 
            
            
               β)
                     εισπράττει το πλειστηρίασμα το οποίο οφείλεται σε κάθε κράτος μέλος που τον έχει διορίσει· 
            
            
               γ)
                     εκταμιεύει το πλειστηρίασμα το οποίο οφείλεται σε κάθε κράτος μέλος που τον έχει διορίσει.
            
            
               2. Ο εκπλειστηριαστής κάθε κράτους μέλους που πλειστηριάζει δικαιώματα δυνάμει του άρθρου 10 παράγραφος 4 εισπράττει το πλειστηρίασμα από τα εν λόγω δικαιώματα στον καθορισμένο τραπεζικό λογαριασμό του εκπλειστηριαστή, ο οποίος ορίζεται από το κράτος μέλος όχι αργότερα από την 1η Οκτωβρίου 2019 για την είσπραξη των πληρωμών που οφείλονται βάσει του άρθρου 10 παράγραφος 5. Ο εκπλειστηριαστής εξασφαλίζει ότι αυτό το πλειστηρίασμα εκταμιεύεται στον λογαριασμό που κοινοποιείται σε αυτόν από την Επιτροπή για τους σκοπούς του άρθρου 10α παράγραφος 8 της οδηγίας 2003/87/ΕΚ, το αργότερο εντός 15 ημερών μετά το τέλος του μήνα εντός του οποίου προέκυψε το πλειστηρίασμα. Πριν την εκταμίευση ο εκπλειστηριαστής δύναται να αφαιρέσει οιαδήποτε τέλη για την παρακράτηση και εκταμίευση, σε συνάρτηση με την προηγούμενη κοινοποίηση του ποσού και την αιτιολόγηση αυτών των τελών από το κράτος μέλος του στην Επιτροπή και σε όλα τα υπόλοιπα κράτη μέλη. 
            
            
               (3)Στο άρθρο 61 η παράγραφος 2 αντικαθίσταται από το ακόλουθο κείμενο:
            
            
               2. Δυνάμει της παραγράφου 1 ο χώρος πλειστηριασμών ανακοινώνει τουλάχιστον τα ακόλουθα αποτελέσματα για κάθε πλειστηριασμό:
            
         
         
            
               α) την ποσότητα των πλειστηριασθέντων δικαιωμάτων·
            
            
               β) την τιμή εκκαθάρισης πλειστηριασμού, σε ευρώ·
            
            
               γ) τη συνολική ποσότητα προσφορών για την οποία υποβλήθηκαν προσφορές·
            
            
               δ) τον συνολικό αριθμό των προσφερόντων και τον αριθμό των υπερθεματιστών·
            
            
               ε) σε περίπτωση ακύρωσης πλειστηριασμού, τους πλειστηριασμούς στους οποίους θα μεταφερθεί η ποσότητα των δικαιωμάτων·
            
            
               στ) τα συνολικά έσοδα που απέφερε ο πλειστηριασμός·
            
            
               ζ) στην περίπτωση των χώρων πλειστηριασμών που ορίζονται σύμφωνα με το άρθρο 26 παράγραφος 1 ή 2, την κατανομή των εσόδων μεταξύ των κρατών μελών.
            
            
               (4)Στο άρθρο 61 η παράγραφος 3 αντικαθίσταται από το ακόλουθο κείμενο: 
            
            
               3. Ταυτόχρονα με την ανακοίνωση των αποτελεσμάτων κάθε πλειστηριασμού από τον χώρο πλειστηριασμού δυνάμει της παραγράφου 2, ο χώρος πλειστηριασμών κοινοποιεί σε κάθε υπερθεματιστή που υπέβαλε προσφορά μέσω των συστημάτων του:
            
            
               α)
                     τον συνολικό αριθμό δικαιωμάτων που θα κατανεμηθούν στον συγκεκριμένο προσφέροντα·
            
            
               β)
                     εφόσον υπέβαλε προσφορές με την ίδια τιμή, ποια από αυτές επιλέχθηκε τυχαία·
            
            
               γ)
                     το πληρωτέο ποσό, σε ευρώ ή στο νόμισμα κράτους μέλους που δεν ανήκει στη ζώνη του ευρώ, το οποίο επιλέγει ο προσφέρων, υπό τον όρο ότι το σύστημα εκκαθάρισης ή το σύστημα διακανονισμού είναι ικανό να συναλλάσσεται στο εν λόγω εθνικό νόμισμα·
            
            
               δ)
                     την ημερομηνία έως την οποία το πληρωτέο ποσό πρέπει να καταβληθεί, σε εκκαθαρισμένα υπόλοιπα, στον καθορισμένο τραπεζικό λογαριασμό του εκπλειστηριαστή.»∙
            
            
               (5)Το παράρτημα III τροποποιείται σύμφωνα με το παράρτημα του παρόντος κανονισμού.
            
            
               Άρθρο 2
            
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 30.10.2018
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        Οδηγία (ΕΕ) 2018/410 του Ευρωπαϊκού Κοινοβουλίου και του Συμβουλίου, της 14ης Μαρτίου 2018, για την τροποποίηση της οδηγίας 2003/87/ΕΚ με σκοπό την ενίσχυση οικονομικά αποδοτικών μειώσεων των εκπομπών και την προώθηση επενδύσεων χαμηλών ανθρακούχων εκπομπών και της απόφασης (ΕΕ) 2015/1814, ΕΕ L 76, της 19.3.2018, σελ. 3.
               
               
                  
                     (2)
                  
                        Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου, ΕΕ L 275 της 25.10.2003, σ. 32.
               
               
                  
                     (3)
                  
                        Κανονισμός (ΕΕ) αριθ. 1031/2010 της Επιτροπής, της 12ης Νοεμβρίου 2010, για τον χρόνο διεξαγωγής, τη διαχείριση και τις λοιπές πτυχές των πλειστηριασμών δικαιωμάτων εκπομπής αερίων θερμοκηπίου κατ' εφαρμογήν της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας (ΕΕ L 302 της 18.11.2010, σ. 1).
               
               
                  
                     (4)
                  
                        
                  
                     Consultation on the functioning of the Auctioning Regulation pursuant to the scheme for greenhouse gas emission allowances trading within the Community (EU ETS)
                  
                  .
               
               
                  
                     (5)
                  
                        Κανονισμός (ΕΕ) αριθ. 389/2013 της Επιτροπής, της 2ας Μαΐου 2013, για τη σύσταση ενωσιακού μητρώου δυνάμει της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου και των αποφάσεων αριθ. 280/2004/ΕΚ και αριθ. 406/2009/ΕΚ του Ευρωπαϊκού Κοινοβουλίου και του Συμβουλίου και για την κατάργηση των κανονισμών (ΕΕ) αριθ. 920/2010 και αριθ. 1193/2011 της Επιτροπής (ΕΕ L 122 της 3.5.2013, σ. 1-59).
               
               
                  
                     (6)
                  
                        ΕΕ L 275 της 25.10.2003, σ. 32.
               
               
                  
                     (7)
                  
                        Απόφαση 2010/670/ΕΕ της Επιτροπής, της 3ης Νοεμβρίου 2010, για καθορισμό κριτηρίων και μέτρων χρηματοδότησης έργων επίδειξης σε εμπορική κλίμακα, τα οποία αποσκοπούν στην περιβαλλοντικά ασφαλή δέσμευση και αποθήκευση του CO 2 σε γεωλογικούς σχηματισμούς, καθώς και έργων επίδειξης καινοτόμων τεχνολογιών ενέργειας από ανανεώσιμες πηγές, στο πλαίσιο του συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας που θεσπίστηκε με την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου (ΕΕ L 290 της 6.11.2010, σ. 39).
               
               
                  
                     (8)
                  
                        Κανονισμός (ΕΕ) αριθ. 1031/2010 της Επιτροπής, της 12ης Νοεμβρίου 2010, για τον χρόνο διεξαγωγής, τη διαχείριση και τις λοιπές πτυχές των πλειστηριασμών δικαιωμάτων εκπομπής αερίων θερμοκηπίου κατ' εφαρμογήν της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας (ΕΕ L 302 της 18.11.2010, σ. 1).
               
            
      
    ---documentbreak--- 
      
         
         
            
               ΠΑΡΑΡΤΗΜΑ
            
            
               Στο παράρτημα III του κανονισμού (ΕΕ) αριθ. 1031/2010 προστίθεται το ακόλουθο μέρος 5:
            
            
                     
                        «Χώροι πλειστηριασμών που έχουν οριστεί από τη Γερμανία
                     
                  
               
                     
                        5
                     
                  
                  
                     
                        Χώρος πλειστηριασμών
                     
                  
                  
                     
                        European Energy Exchange AG (EEX)
                     
                  
               
                     
                  
                  
                     
                        Νομική βάση
                     
                  
                  
                     
                        Άρθρο 30 παράγραφος 1
                     
                  
               
                     
                  
                  
                     
                        Διάρκεια διορισμού
                     
                  
                  
                     
                        Από την ΗΜΕΡΟΜΗΝΙΑ [Υπηρεσία Εκδόσεων: να προστεθεί η ημερομηνία της επόμενης ημέρας από τη δημοσίευση του παρόντος κανονισμού στην Επίσημη Εφημερίδα της Ευρωπαϊκής Ένωσης] το νωρίτερο και για μέγιστη περίοδο πέντε ετών έως την ΗΜΕΡΟΜΗΝΙΑ από την ΗΜΕΡΟΜΗΝΙΑ [Υπηρεσία Εκδόσεων: να προστεθεί ημερομηνία πέντε έτη μετά από τη δημοσίευση του παρόντος κανονισμού στην Επίσημη Εφημερίδα της Ευρωπαϊκής Ένωσης], με την επιφύλαξη του δεύτερου εδαφίου του άρθρου 30 παράγραφος 5.
                     
                  
               
                     
                  
                  
                     
                        Όροι
                     
                  
                  
                     
                        Η αποδοχή στους πλειστηριασμούς δεν εξαρτάται από την απόκτηση της ιδιότητας του μέλους ή του συμμετέχοντος στη δευτερογενή αγορά που οργανώνει το ΕΕΧ ή σε άλλο χώρο συναλλαγών τον οποίο εκμεταλλεύεται το ΕΕΧ ή τρίτος.
                     
                  
               
                     
                  
                  
                     
                        Υποχρεώσεις
                     
                  
                  
                     
                        1. Εντός δύο μηνών από την ΗΜΕΡΟΜΗΝΙΑ [Υπηρεσία Εκδόσεων: να προστεθεί η ημερομηνία της επόμενης ημέρας από τη δημοσίευση του παρόντος κανονισμού στην Επίσημη Εφημερίδα της Ευρωπαϊκής Ένωσης], το ΕΕΧ υποβάλλει τη στρατηγική εξόδου του στη Γερμανία. Η στρατηγική εξόδου ισχύει με την επιφύλαξη των υποχρεώσεων του ΕΕΧ που ορίζονται στη σύμβαση με την Επιτροπή και τα κράτη μέλη, η οποία συνάφθηκε σύμφωνα με το άρθρο 26, και των δικαιωμάτων της Επιτροπής και των εν λόγω κρατών μελών βάσει της σύμβασης αυτής. 
                     
                     
                        2. Η Γερμανία κοινοποιεί στην Επιτροπή οιεσδήποτε ουσιαστικές αλλαγές στις οικείες συμβατικές ρυθμίσεις με τον ΕΕΧ που κοινοποιήθηκαν στην Επιτροπή στις 12 Απριλίου 2018.»